A Tanács 2467/96/EK rendelete

(1996. december 17.)

a mezőgazdasági üzemek szerkezetére vonatkozó közösségi felmérések szervezéséről szóló 571/88/EGK rendelet módosításáról

AZ EURÓPAI UNIÓ TANÁCSA,

tekintettel az Európai Közösséget létrehozó szerződésre és különösen annak 43. cikkére,

tekintettel a Bizottság javaslatára [1],

tekintettel az Európai Parlament véleményére [2],

mivel a mezőgazdasági üzemek szerkezetére vonatkozó, 1988. és 1997. évek közötti közösségi felmérések szervezéséről szóló 1988. február 29-i 571/88/EGK tanácsi rendelet [3] rendelkezik a mezőgazdasági üzemek szerkezetére vonatkozó, az 1988-tól 1997-ig tartó időszak alatti négy közösségi felmérés programjáról; mivel ez a felmérési program egy sor mezőgazdasági szerkezetre vonatkozó közösségi felmérést követ, amelyek közül az elsőt 1966/67-ben végezték; mivel továbbá a szóban forgó rendelet a felmérési eredmények tárolása, feldolgozása és terjesztése érdekében rendelkezik az Eurofarm adatbázis megvalósításáról;

mivel a mezőgazdasági üzemek szerkezetének alakulása fontos tényező a közös agrárpolitika fejlődésének meghatározásánál; mivel ezért ezeket a szerkezeti felméréseket 1997 után is folytatni kell egy hasonló felmérési program szerint; mivel a szükséges felmérési jellemzők felsorolását felülvizsgálat alatt kell tartani annak biztosítása érdekében, hogy a jelenlegi jellemzők teljes mértékben indokoltak legyenek, és hogy az új vagy felmerülő szükségleteket figyelembe lehessen venni;

mivel az 571/88/EGK rendeletről bebizonyosodott, hogy összhangban van ezekkel a célokkal; mivel szükségszerű kiterjeszteni az említett rendelet alkalmazási idejét az 1998-tól 2007-ig tartó időszakot lefedő 10 éves időtartamra;

mivel a kis regionális részletekre lebontott szerkezeti statisztikákra egyre inkább szükség van a közös agrárpolitika reformjával összefüggésben, de regionális politikai célokhoz is; mivel ezért a statisztikai felméréseket oly módon szükséges szervezni és végezni, hogy elkülönült felmérési eredményeket lehessen biztosítani körzeti szinten; mivel, következésképp, a felmérések költségei magasabbak lesznek és szükséges lesz majd növelni a közösségi hozzájárulást az 1999/2000. évi alapfelmérés költségeihez;

mivel e felmérések végrehajtása érdekében a tagállamoknak és a Bizottságnak is több év során jelentős költségvetési forrásokat kell elkülöníteniük, amelyeknek nagy hányadát a közösségi intézmények információigényének kielégítéséhez kell majd felhasználni; mivel ezért további intézkedésre van szükség a Közösség költségvetésében a felmérések elvégzéséhez és a felmérési eredményeknek az Eurofarm rendszer keretei közti feldolgozása és terjesztése költségeihez való közösségi hozzájáruláshoz szükséges forrásokról;

mivel e rendelet és különösen az Eurofarm projekt végrehajtása céljából, az Európai Közösségek Statisztikai Hivatalához elküldött egyedi adatokat a titoktartási kötelezettség hatálya alá tartozó statisztikai adatoknak az Európai Közösségek Statisztikai Hivatalához történő továbbításáról szóló, 1588/90/Euratom, EGK rendelet [4] előírásai szerint kell kezelni;

mivel a pénzügyi referenciaösszegeket az Európai Parlament, a Tanács és a Bizottság 1995. március 6-i nyilatkozatának 2. pontja értelmében e rendelet magában foglalja a program teljes időtartamára, és ily módon nem befolyásolja a költségvetési hatóságnak a Szerződésben meghatározott jogkörét;

mivel a felmérések sikeres elvégzése érdekében folytatódnia kell a tagállamok és a Bizottság közötti szoros és bizalmon alapuló együttműködésnek, különösen a 72/279/EGK határozat [5] által felállított Agrárstatisztikai Állandó Bizottságon keresztül,

ELFOGADTA EZT A RENDELETET:

1. cikk

Az 571/88/EGK rendelet a következőképpen módosul:

1. A címben az "1988. és 1997. évek közötti" kifejezést el kell hagyni;

2. A preambulumbekezdések a következőképpen módosulnak:

a) az ötödik preambulumbekezdésben el kell hagyni "az 1993–97 között" kifejezést;

b) a kilencedik preambulumbekezdés helyébe a következő rendelkezés lép:

"mivel akkor, amikor meghatározzák azokat az eljárásokat, amelyeket az 1989–90. és 1999–2000. évi összeírások során kell alkalmazni, a lehető legnagyobb mértékben figyelembe kell venni az Egyesült Nemzetek Élelmezési és Mezőgazdasági Szervezetének (FAO) az 1990. év körüli, valamint a 2000. év körüli időszakban végrehajtandó világméretű mezőgazdasági összeírásokra vonatkozó ajánlásait;"

3. Az 1. cikkben, az "1988 és 1997" helyébe az "1988 és 2007" szövegrész lép;

4. A 2. cikk helyébe a következő rendelkezés lép:

"2. cikk

(1) A FAO világméretű mezőgazdasági összeírásokra vonatkozó ajánlásaival összhangban a tagállamok egy vagy több lépésben alapfelmérést végeznek el egy valamennyi mezőgazdasági üzemre kiterjedő általános összeírás (teljeskörű felmérés) formájában 1988. december 1. és 1991. március 1. között, valamint 1998. december 1. és 2001. március 1. között. Ezek a felmérések az 1989. vagy 1990. és 1999. vagy 2000. évi betakarítások gazdasági éveire vonatkoznak.

Mindazonáltal az 1989–90. évi alapfelmérés keretében a tagállamok bizonyos jellemzők tekintetében alkalmazhatnak véletlen kiválasztású mintákon végzett felméréseket (a továbbiakban: mintavételes felmérések) is; az így kapott eredményeket extrapolálni kell.

(2) A tagállamok legfeljebb 12 hónappal előrehozhatják vagy későbbre halaszthatják az 1989/90. évi alapfelmérés elvégzését; ez esetben az alapfelmérés mellett elvégeznek egy olyan mintavételes felmérést is, amely az 1989–90-es gazdasági évek egyikére vonatkozik.";

5. A 3. cikk a következőképpen módosul:

a) az első mondat a "következő felméréseket" kifejezés után a zárójelben szereplő "időközi felmérések" kifejezéssel egészül ki;

b) a következőkkel egészül ki:

"d) 2002. december 1. és 2004. március 1. között arra a gazdasági évre vonatkozólag, amely a 2003. évi betakarításnak felel meg (2003. évi szerkezeti felmérés);

e) 2004. december 1. és 2006. március 1. között arra a gazdasági évre vonatkozólag, amely a 2005. évi betakarításnak felel meg (2005. évi szerkezeti felmérés);

és

f) 2006. december 1. és 2008. március 1. között arra a gazdasági évre vonatkozólag, amely a 2007. évi betakarításnak felel meg (2007. évi szerkezeti felmérés).";

6. A 4. cikk helyébe a következő rendelkezés lép:

"4. cikk

A mintavételes felméréseket végző tagállamok megteszik a megfelelő intézkedéseket annak érdekében, hogy megbízható eredményeket kapjanak a szükséges összesítési szintek vonatkozásában, amelyek a következők:

- a 8. cikkben említett régiók,

- a 8. cikkben említett körzetek (csak az alapfelméréseknél),

- a "célkitűzések zónái"; a 2052/88/EGK rendelet [6] és a 94/197/EK bizottsági határozat [7] értelmében (csak az 1999–2000. évi alapfelmérés esetében),

és amennyiben a következő területi egységek helyi szinten jelentőséggel bírnak,

- a "kedvezőtlen helyzetű mezőgazdasági térségek"; a 75/268/EGK irányelv [8] 3. cikkében meghatározottak szerint, valamint a "hegyvidéki térségek"; az ugyanazon cikk (3) bekezdésében meghatározottak szerint,

- a gazdálkodás fő típusai a 85/377/EGK határozat [9] értelmében,

- a gazdálkodás sajátos típusai ugyanazon határozat értelmében.

A tagállamok megteszik a szükséges intézkedéseket annak biztosítására, hogy a mintákat úgy állítsák össze, hogy mezőgazdasági üzemenként egyetlen együttható alkalmazásával kinyerhető legyen a mintavétellel gyűjtött információ.";

7. A 8. cikk a következőképpen módosul:

a) az (1) bekezdésben, az "1993-tól 1997-ig" helyébe az "1993-tól 2007-ig" szövegrész lép;

b) a cikk az (1) bekezdés után a következő bekezdésekkel egészül ki:

"(2) A jellemzők 1999–2000. évi alapfelméréssel kapcsolatos katalógusának meghatározása keretében a Bizottság, a 15. cikkben megállapított eljárás szerint, saját kérésükre és megfelelő dokumentumok alapján felhatalmazhatja a tagállamokat, hogy véletlen mintavételen alapuló felméréseket alkalmazzanak bizonyos jellemzőkre.

A 15. cikkben megállapított eljárás szerint, hasonlóképpen kérésre és megfelelő dokumentumok alapján, a felmérési jellemzők katalógusának meghatározása keretében a tagállamokat fel lehet hatalmazni arra, hogy az 1997. évi felméréstől kezdődően bizonyos jellemzők esetében felhasználjanak statisztikai felmérésektől eltérő forrásokból már rendelkezésre álló információkat.

(3) Az 1999/2000. évi alapfelmérésben minden egyes mezőgazdasági üzem földrajzi fekvését olyan kóddal kell meghatározni, amely lehetővé teszi a felmérési körzet szintjénél alacsonyabb területi egységenkénti vagy a legalább a célkitűzések zónái szerint végzett összesítést."

c) a (2) bekezdés (4) bekezdésre változik; a bekezdés szövege helyébe a következő rendelkezés lép:

"(4) A jellemzőkre és a régiók, felmérési körzetek, illetve más területi egységek behatárolására és kódolására vonatkozó meghatározásokat a 15. cikkben megállapított eljárás szerint kell rögzíteni.";

d) a (3) bekezdés (5) bekezdésre változik;

e) az 1., 2. és 3. lábjegyzetet el kell hagyni;

8. A 10. cikk helyébe a következő rendelkezés lép:

"10. cikk

A tagállamok az összeírásokból és mintavételes felmérésekből nyert, a 8. cikk (1) bekezdésében említett információkat mezőgazdasági üzemenkénti egyedi adatok formájában továbbítják az Európai Közösségek Statisztikai Hivatala részére, a II. mellékletben ismertetett eljárás (a továbbiakban: Eurofarm projekt) szerint.

A tagállamok az Európai Közösségek Statisztikai Hivatala és a tagállamok illetékes szervei közti szoros együttműködés keretében megállapított egységes ellenőrzési feltételek alkalmazásával biztosítják, hogy az egységes Eurofarm nyilvántartási formában továbbított adatok teljesek és valószerűek; a tagállamok a II. melléklet 9. pontjában említett ellenőrző táblázatokat is alkalmazzák az egyedi adatok ellenőrzésére.";

9. A 14. cikk (1) bekezdése a következőképpen módosul:

a) az első mondatban az "alapfelmérés és a 3. cikk szerinti felmérések végrehajtásához" helyébe a "2. és 3. cikkben meghatározott felmérések végrehajtásához" szövegrész lép;

b) a bekezdés kiegészül az Ausztria, Finnország és Svédország tagállamokra vonatkozó felmérésenkénti legmagasabb összegekkel a következők szerint:

"– Svédország esetében 600000 ECU,

– Finnország esetében 700000 ECU,

– Ausztria esetében 1400000 ECU.";

c) az első és második albekezdés között a következő albekezdéssel egészül ki:

"Az olyan tagállamok esetében, amelyek 1999–2000-ben egy általános összeírást (teljes körű felmérést) végeznek valamennyi mezőgazdasági üzemről, felmérve az összes előírt jellemzőt, a fenti összegeket 50 %-kal meg kell növelni.";

d) a második albekezdés harmadik albekezdésre változik és helyébe az alábbi szöveg lép:

"Az éves előirányzatokat a költségvetési hatóság engedélyezi a pénzügyi lehetőségek korlátain belül.";

10. A 14. cikk (2) bekezdése helyébe a következő rendelkezés lép:

"(2) Az Eurofarm projekt fejlesztésére, fenntartására, valamint irányítására, a szükséges módosításokra, továbbá az eredmények terjesztésére szolgáló, referenciakeretként megadott legmagasabb éves összegek:

- 480000 ECU 1989-re,

- 440000 ECU 1990-re,

- 240000 ECU 1991-re,

- 80000 ECU az 1992–1998. évekre,

- 700000 ECU az 1999. és 2000. évekre,

- 550000 ECU a 2001–2010. évekre.

Az éves előirányzatokat a költségvetési hatóság engedélyezi a pénzügyi lehetőségek korlátain belül.";

11. A 15. cikk (2) bekezdésében az "54 szavazatos többséggel" helyébe a "62 szavazatos többséggel" szövegrész lép;

12. Az 571/88/EGK rendelet II. melléklete a következőképpen módosul:

a) a 2. pontban az első francia bekezdés helyébe a következő rendelkezés lép:

"– az egyedi adatokat tartalmazó adatbázis (BDI), amely (az alapvető felmérések esetében) a valamennyi gazdaságra közvetlenül nem beazonosítható egyedi adatokat, vagy (az időközi felmérések esetében) valamennyi gazdaság adatait, illetve a gazdaságok reprezentatív mintájának adatait tartalmazza, amely elegendő az e rendelet 4. cikkében említett földrajzi szinteken végzett elemzések lehetővé tételéhez.";

b) a 3. pontban a "Németország kivételével" helyébe "az 1988-tól 1997-ig terjedő időszakban Németországban végzett felmérések egyedi adatainak kivételével" szövegrész lép;

c) a 6. pont az alábbiak szerint módosul:

"(6) 6, Ettől eltérően Németország nem egyedi adatokat, hanem a (2) bekezdésben említett BDT táblázatprogramnak megfelelő táblázatos eredményeket fog továbbítani. Ez az eltérés az 1988–1997-es időszak felmérései után érvényét veszti.

Németország vállalja, hogy az egyedi adatokat a helyszíni adatgyűjtési munka befejezését követő 12 hónapon belül mágneses adathordozón egyetlen számítóközpontban összesíti.";

d) a 16. pont helyébe a következő rendelkezés lép:

"16. Mindenkori hatáskörük keretei között és az 1588/90/Euratom, EGK rendeletnek megfelelően az Európai Közösségek Statisztikai Hivatala és a tagállamok gyors konzultációs eljárásokat dolgoznak ki

- az egyedi adatok alapján készült információk bizalmas jellegének és statisztikai megbízhatóságának biztosítására,

- a tagállamok tájékoztatására ezeknek az adatoknak a felhasználását illetően."

2. cikk

Ez a rendelet az Európai Közösségek Hivatalos Lapjában való kihirdetését követő napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1996. december 17-én.

a Tanács részéről

az elnök

I. Yates

[1] HL C 293., 1996.10.5., 38. o.

[2] HL C 347., 1996.11.18.

[3] HL L 56., 1988.3.2., 1. o. A legutóbb a Bizottság 96/170/EK határozatával (HL L 47., 1996.2.24., 23. o.) módosított rendelet.

[4] HL L 151., 1990.6.15., 1. o.

[5] HL L 179., 1972.8.7., 1. o.

[6] HL L 185., 1988.7.15., 9. o. A legutóbb a 3193/94/EK rendelettel (HL L 337., 1994.12.24., 11. o.) módosított rendelet.

[7] HL L 96., 1994.4.14., 1. o.

[8] HL L 128., 1975.5.19., 1. o. A legutóbb az 1994. évi csatlakozási okmánnyal módosított irányelv.

[9] HL L 220., 1985.8.17., 1. o. A legutóbb a Bizottság 96/393/EK határozatával módosított határozat. (HL L 163., 1996.7.2., 45. o.).

--------------------------------------------------